De forgiftede fisk, der for nyligt blev fundet i søen i Store Vildmose, har efterladt målbare giftrester i vandet. Det fortæller natursagsbehandler ved Brønderslev Kommune Anders Tommerup til TV2 Nord. - Relativt set, så er det ikke vildt meget, men vi forventer stadig, at det er på et niveau, hvor vi skal gøre noget ved det, fortæller Anders Tommerup. Det er nervegiften carbofouran, der stadig er at finde i vandet, efter flere forgiftede fisk blev fundet i søen. Formegentlig for at tage livet af nogle af de rovfugle, der lever i området. Det er endnu ikke til at vurdere, om de dyr, der lever i området, kan have taget skade bare ved at drikke af vandet, og ikke kun, hvis de har spist de forgiftede fisk. - Det er svært at vurdere. Det afhænger af, hvor meget vand, der er blevet drukket, hvor kraftig forgiftningen bliver, fortæller Anders Tommerup. Brønderslev Kommune skal nu til at finde ud af, hvordan de kan neutralisere giften i søen.

Referat:
Målinger bekræfter, at den nervegift, der blev fundet i fisk i Store Vildmose, er trukket ud i vandet.